Tove Videbæk (KRF), 2002-04-17:
Dette lovforslag har til formål at gennemføre en indbyrdes tilnærmelse af medlemsstaternes love om fremstilling, præsentation og salg af tobaksvarer.
De forskellige hovedformål er at sænke grænseværdierne for tjæreindholdet, at indføre grænseværdier for nikotin og kulilte, at skærpe målemetoderne, at skærpe reglerne for mærkning, at indføre en indberetnings- og begrundelsespligt for tilsætningsstoffer og at forbyde visse varebetegnelser som f.eks. »light« og »mild« på tobaksvarernes emballage. Det er yderst positivt, at der nu bliver strammet op på lovreguleringen af tobakssalg.
20 års nedskæring af tjæreindholdet i cigaretter har desværre ikke nedsat risikoen
for sygdom og død hos rygerne.
Rygere har stadig i dag en forøget risiko for lungekræft; det dokumenteres i en ny stor undersøgelse fra det amerikanske cancerinstitut, som har kortlagt den sundhedsmæssige virkning af light- og ultralightcigaretternes indtog på markedet.
Årsagen er, siges det, at lightcigaretterne snyder de målemetoder, der bruges til at måle indholdet af skadelige stoffer.
Vi ved også, at nikotinindholdet er den egentlige årsag til afhængigheden, der gør, at det er svært at kvitte smøgerne.
Derfor er der brug for, dels at grænseværdierne
stadig sænkes, dels at målemetoderne gøres bedre.
De utilstrækkelige målemetoder har simpelt hen snydt rygerne på vægten, og rygerne har betalt prisen for det.
Ja, rygerne har betalt prisen på flere områder.
For når man ser på tobakkens statistikker, ser vi klart, at de er rygende sorte.
Danskerne er et af de mest rygende folkefærd i den vestlige verden, og tobakken er den største enkeltstående dræber.
Det er næsten dobbelt så mange, som der dør af de ni andre dødsårsager på dødens top 10-liste tilsammen, så tobakken er uden konkurrence den største dræber.
Vedrørende mærkning står der i lovforslaget, at alle tobaksvarepakker skal være forsynet med en af følgende generelle advarsler: »Rygning kan dræbe« eller »Rygning er yderst skadelig for dig og dine omgivelser«.
Dette sidste er jo egentlig dobbelt tragisk, for rygning er ikke alene skadelig for rygeren selv, men også for de mennesker, der befinder sig i nærheden, og dette er ofte børn.
Rigtig mange børn bliver syge af astma, allergi osv. på grund af passiv rygning.
Så voksne rygere skader ikke alene sig selv - det er jo slemt nok endda - men de skader i høj grad også børnene i deres nærhed.
Og det kan sådan en mærkning være med til at minde tobakskøberne om. I Californien har man i årevis kørt intense massemediekampagner om skadevirkninger ved også passiv rygning.
Det har bl.a. ført til, at kun 12 pct. af rygende forældre ryger indendørs hjemme blandt deres børn.
Sådanne kampagner har vi til gode i Danmark.
Indlæggelser på de danske børneafdelinger vidner om, at andelen af børn, der udsættes for passiv rygning i hjemmet, er væsentlig større i Danmark end i Californien.
Med denne lov i hånden kan vi i det mindste også påføre cigaretpakkerne advarsler i form af farvefotografier eller andre illustrationer.
En ny canadisk undersøgelse dokumenterer nemlig, at barske skræmmende billeder på cigaretpakningerne påvirker rygerne langt stærkere i retning af at kvitte tobakken, end man hidtil har troet.
Her kan jeg tilføje, at de fleste bliver vanerygere, inden de er 18 år, og de fleste, der starter, inden de er 12 år gamle, fortsætter med at ryge flere cigaretter hver dag resten af livet end dem, der først starter med at ryge, når de er 20 år gamle eller ældre.
I lyset af tobakkens skadevirkninger mener vi, at der simpelt hen er brug for nytænkning og for alle de gode og kreative ideer, der kan fås.
Kristeligt Folkeparti vil gerne støtte alle gode initiativer i retning af at mindske rygning og dermed rygningens skadevirkninger i Danmark.
Derfor vil vi også gerne støtte dette forslag, og vi vil egentlig også gerne minde om, at den tidligere sundhedsminister efter eget udsagn arbejdede med et forslag til forbud mod salg af tobak til unge under en vis alder.
Kræftens Bekæmpelse foreslår således, at en grænse på 17 år vil være meget fornuftig, og det vil jeg da gerne høre, om den nuværende sundhedsminister måske vil overveje.